
Isang Liham Mula sa May-akda


Mahal na kaibigan,

Ang lahat ng mga magagandang bagay sa
buhay ay BIYAYA mula sa Makapangyarihan sa Lahat na ipinagkaloob
niya sa atin: paningin, pandinig, ang kakayahang mangarap, ang
umibig at ang mismong buhay natin.

Gayon din naman ang mga ideya o likha
ng isip. Ang pinakamakapangyarihan sa mga ito ay ang gaya ng
mabisang paraan na itinuturo ng aklat na ito na nasa iyo ngayon.
Ano ang balak mong gawin dito? Marahil ay mabibigla ka kung sabihin
ko sa iyo ngayon na ang pinakamabuti mong gawin ay ibigay ang aklat
na ito sa iba.

Madali mo itong magagawa sa pamamagitan
ng pagbibigay ng aklat na ito sa taong alam mo na NANGANGAILANGAN
nito. Sa ganitong paraan ay makakatulong ka sa isang makabuluhang
gawain at matutulungan mo ang mga tao na maging maligaya at
mapaunlad ang buhay nila.

May kakilala ka ba na mga taong
napipigilan sa pag-angat sa kanilang buhay, mga taong nabibigatan
sa problema? Pagkakataon mo na ito para MATULUNGAN SILA NA TULUNGAN
ANG KANILANG SARILI.

Kapag sinarili mo lang ang librong ito
ay mawawala sa iyo ang magandang pagkakataong iyon at ang
kaligayahan na dulot ng paggawa ng isang mabuting bagay.

Kung ipamimigay mo ang aklat na ito sa
iba ay mabibilang ka sa mga nakakaunawa ng isang Batas ng Buhay na
nagsasabing, “Kung magbibigay ka ay tatanggap ka,” at marapat lang
na makamit mo ang iyong mga pangarap.

Tiyak na magkakaroon ka ng kasiyahan sa
iyong puso mula sa paggawa ng mabuti nang hindi naghihintay ng
anomang kapalit. Ang magiging dulot din nito sa iyo ay ang mas
maunlad at mas magandang buhay.


- Ang May-akda, R.H. JARRETT
(1926)






MAGBIGAY NG KOPYA NG AKLAT NA ITO SA
IYONG KAIBIGAN O KAKILALA.






Kung alam mo kung ano ang gusto
mo,

makakamit mo ito!

“MABISA ITO!”

Ang Munting Aklat na Nagbibigay
Katuparan sa mga Pangarap.”




Nilathala noon pang 1926 at naging
tanyag bilang “Ang Munting Aklat na Nagbibigay Katuparan sa mga
Pangarap.”




Maliwanag, makabuluhan at madaling
maunawaang plano para sa pagpapatupad, mga alituntunin, paliwanag
at payo para sa pagpapaunlad ng iyong kalagayan sa
buhay.

Ipinadala ng may-akda ang kopya ng
aklat na ito sa isang kaibigan upang magkomento dito, na siya
namang nagbalik nito na may nakasulat na, “Mabisa ito!” Ang mga
salitang ito na hango sa personal na karanasan ang ginamit upang
maging pamagat ng nasabing aklat.



Kung alam mo kung ano ang gusto mo,
makakamit mo ito!”


Ang taong sumulat ng aklat na ito ay
ganap na matagumpay at tanyag sa angkin niyang katangian na
mapagbigay at pagiging matulungin. Itinuturo niya na ang lahat ng
ito, lahat ng nagawa niya upang maging matagumpay sa buhay, ang
lahat na kayamanang kanyang nakamit at maging ang kanyang mga
nakilala at naging kaibigan, ay dulot ng bisa ng simple subalit
makapangyarihang katotohanan sa likod ng gawang ito. Dito ay
ipinapakita niya ang isang madali at bukas na daan tungo sa mas
maunlad at mas maligayang buhay. At dahil alam niya na ang
pinakamabuting biyaya ay nagmumula sa pagtulong sa kapwa nang
walang hinihinging kapalit na papuri ay hiniling niya na ang
pangalan ng may-akda ng gawang ito ay gawing lihim.



Ano ang tunay na sikreto upang makamit
ang mga minimithing kayamanan sa buhay?


Sadya ba na may mga tao na ipinanganak
na suwerte sa buhay at nagtataglay ng angking halina upang makamit
nila ang lahat na kanilang minimithi, at kung hindi naman, ano ang
dahilan ng pagkakaiba ng kalagayan at kondisyon sa buhay ng mga
tao? Bakit may mahirap at mayaman?


Maraming taon na ang nagdaan, patuloy
kong nararamdaman na sadyang may sagot sa mga tanong na ito.
Nagpasya ako na hanapin at alamin kung ano ang sagot na iyon. Sa
wakas natagpuan ko ang kasagutan, at sa loob nang maraming taon, ay
ibinahagi ko ito sa iba pa na nagpatunay din na mabisa nga
ito.

Marahil mula sa pananaw ng siyensiya,
sikolohiya at teolohiya, ang mga ito ay masasabing hindi wasto,
gayunpaman, ang planong ito ay nakapagbigay ng inaasahang mga
resulta mula sa mga taong sinunod ang mga simpleng hakbang na
tinuturo nito. At mayroon akong masidhing paniniwala, ngayon na
ibinabahagi ko ang mga impormasyong ito, na ang mga ito ay higit
pang magbibigay ng katuparan sa mga pangarap ng higit pang
nakararami at makapagbibigay sa kanila nang lubos na kaligayahan sa
buhay.

“Kung ang mga pangarap ay halintulad sa
mga kabayo, agad na magsisisakayan dito ang mga pulubi.” Ito ang
karaniwang pananaw nang nakararami sa kung paano makakamit ang mga
hinahangad nila, at ang mga ito sa tingin nila ay nasa ibang lugar
at wala dito.

Hindi nila alam na may kapangyarihan na
napakalapit lang sa kanila subali’t hindi nila napapansin ito.
Napakasimple lang ng paraan ng operasyon nito at napakasigurado ng
resulta subalit hindi nila ginagamit o kinikilala kung kaya marami
ang nabibigong makamit ang kanilang mga pangarap.

“Naku, ang ganda! Kung sa akin lang
sana yan!”, ang sigaw ni Jimmy habang papadaan ang isang pulang
sports car sa harapan niya sa mismong tapat ng opisina na
pinapasukan niya. Ganoon din ang nasa isip ni Florence na isang
telephone operator habang iniisip ang nakita niyang singsing sa
tindahan ng mga alahas. Habang si Jones naman na isang hamak na
empleyado, habang naglalakad kasama ang asawa nito ay nagsabi: “Oo
mahal, maganda nga sana kung may bahay at lupa tayo na kagaya niyan
pero, talagang hindi pa natin kaya. Mangupahan na lang muna tayo sa
ngayon.”

Si Landem na isang salesman ay
nagrereklamo at habang patuloy na nagtitiis sa maliit niyang sweldo
ay nangako na balang araw ay iiwanan niya ang trabahong iyon at
maghahanap ng may mas mataas na sahod. Ito namang si President
Bondum, na presidente ng sarili niyang kompanya, ay nagpahayag ng
kanyang pagkadismaya sa matagal na niyang tinitiis na sakit sa
katawan.

Sa bahay naman ay halos ganito din.
Kagabi lamang ay nagpahayag si tatay na walang kababagsakan si ate
Mabel kundi ang kabiguan, habang si nanay naman ay namomroblema sa
pera, at ang sabi ay: “Huli na ito, wala na,” at “iyan pa,
pinapatawag pa ako ng guro sa paaralan ni Robert. Pero mahuhuli na
ako. May laro pa kami sa sugal. Saka na lang iyang paaralan, bukas
ko na lang pupuntahan.”

Ganyan ang walang katapusang daing at
reklamo ng milyon-milyong tao sa lahat na klase ng antas ng
lipunan; sila na wala ang atensyon sa kung ano ba talaga ang gusto
nila sa buhay na ito, sila na nagtitiis sa kapirasong biyaya na sa
tingin nila ay siya lamang kaya nila at para sa kanila at wala nang
maaari pang mas hihigit pa dito.

Kabilang ka ba sa milyon-milyong ito na
puro na lang reklamo at hindi na nag-iisip ng ano pa mang solusyon
o lunas? O isa ka sa gusto ng pagbabago dahil kung ganoon ay
makakamit mo ito. Pero una sa lahat ay kailangan na alam mo muna
talaga kung ano ang gusto mo sa buhay, at ito ay hindi
biro.

Kapag magawa mo na turuan ang iyong
isip, na siya mong ginagamit araw-araw sa pagkilos at paggawa, na
mag-desisyon kung ano ba talaga ang gusto mo at ano ba ang
kondisyon na tama para sa iyo, ito ang unang hakbang tungo sa daan
sa pagkamit mo sa iyong mga pangarap.

Para makamit mo ang iyong mga pangarap
kailangan mong malaman at kailangang maging bukas ka sa mga
enerhiya sa himpapawid, sa hangin na nasa iyong paligid. Para itong
mga alon o daloy ng brodkast ng tv at radyo sa iyong paligid. Hindi
mo ito nakikita pero alam mo na may mga enerhiya na gaya ng mga
nabanggit na ito sa paligid mo. Kailangan mo na makasunod o
makasabay sa enerhiyang ito, pero para magawa mo ito, kailangan
muna na alam mo kung anong kagamitan ang kailangan mo at kung
papaano mo ito mapapagana.

Mayroon ka sa loob mo na isang
kapangyarihan na handang tumugon at tumulong sa iyo, isang
kapangyarihan na kayang magbigay sa iyo ng kahit ano man na nais
mong makamtan.

Ang kapangyarihang ito ay ipinaliwanag
ni Thomas Jay Hudson, Ph.D., LL.D., may-akda ng aklat na The Law of
Psychic Phenomena, na tinawag niyang “subjective mind”; tinatawag
din ito ng iba sa ibang pangalan, gaya ng “subconscious mind” at
iba pa na katawagan, subali’t lahat ay nagkakaisa na ito ay lubhang
makapangyarihan - pinakamakapangyarihan.

Tinatawag ko ito na Makapangyarihang
“Emmanuel” (Diyos na nasa atin.)

Ano pa man ang pangalan o tawag dito -
Makapangyarihan sa Lahat, o Dios - at ang pagkilala at pagtanggap
dito, ay makagagawa na papangyarihin ang kahit ano pa man, at
ibigay ang lubos na katuparahan sa kung ano talaga ang nilalaman ng
iyong kalooban na siya mo talagang minimithi. Ang pangkaraniwang
paghiling o pag-iisip ng mga bagay na gusto mo ay hindi sapat upang
umugnay sa kapangyarihang ito. Kailangan ay lubos mo itong hangarin
nang tapat at buong puso kalakip ang iyong damdamin, isipan at
kalooban.

Ang iyong isipan ay lubhang pabago-bago
at karaniwan ay may mga hinhiling ka na naisipan mo lang at ang mga
ito ay hindi nakakarating nang buo at malinaw sa kapangyarihang ito
na nasa kalooban mo.

Marami sa mga pangarap natin ay
nabibigkas lang ng ating bibig, hindi nanggagaling sa ating
kalooban, gaya nang tinuran ni Jimmy, na hindi naman talaga seryoso
na mapasakanya ang magarang pulang sports car; gaya din ni Landem,
ang salesman, na sa totoo ay hindi naman seryoso sa paghahanap ng
mas magandang trabaho.

At si President Bondum naman, noon pa
ay alam na niya na magkakasakit siya at inasahan na talaga niyang
mangyayari ito.

Si tatay ay basta na lang nagsimula ng
isang negosyo at si nanay ay noong una lang naman nananalo sa
sugal. Silang dalawa ay parehong walang seryosong direkson sa
kanilang buhay kung kaya pati ang mga anak nila ay nadadamay at
sila din ang mismong puno’t dulo ng lahat ng mga kabiguan at
kalungkutan.

Kung ikaw ay seryoso at labis mong
inaasam na mabago ang iyong buhay, narito ang isang direkta,
makabuluhan at mabisang paraan:





Ang Plano


Sa isang papel ay isulat mo ang mga
bagay at mga pangyayari na gusto mong makamit nang ayon sa
pagkakasunod mula una hanggang huli.

Huwag matakot o mag-alinlangan na baka
labis ang iyong hinihiling. Maging totoo ka sa kung ano talaga ang
gusto mo.

Araw-araw ay tingnan mo ito at maging
handa ka na baguhin kung ano man ang kailangan

